ΠΟΛΙΤΙΚΗ

Σφοδρότατη είναι η αντιπαράθεση που έχει ξεσπάσει μεταξύ κυβέρνησης και αξιωματικής αντιπολίτευσης για τον 80χρονο παραιτηθέντα από το νοσοκομείο Καρδίτσας.

Ο ΣΥΡΙΖΑ με ανακοίνωσή του μετά την παραίτηση, υποστηρίζει πως αυτό είναι μόνο ένα από τα «112 ρουσφέτια σε κομματάρχες της Νέας Δημοκρατίας». Η αξιωματική αντιπολίτευση, εκτός από την παραίτηση των… υπόλοιπων 111 «αρίστων» ζητά και την παραίτηση του «υπουργού των ρουσφετιών» όπως χαρακτηρίζει τον Βασίλη Κικίλια.

«Η ντροπή του κ. Μητσοτάκη δεν ξεπλένεται με την παραίτηση του ηλικιωμένου πολιτευτή της ΝΔ, που διορίστηκε διοικητής του νοσοκομείου Καρδίτσας, με μόνο προσόν την κομματική του θέση και την υπόσχεση που παραδέχθηκε δημόσια ότι του είχε δώσει ο ίδιος ο κ. Μητσοτάκης», αναφέρει ο ΣΥΡΙΖΑ.

Το κόμμα της αξιωματικής αντιπολίτευσης αναφέρει ακόμη ότι ο κ. Μητσοτάκης «ξέχασε» τον «διοικητή - κουμπάρο του βουλευτή του στην Καστοριά», τους προέδρους των ΝΟΔΕ Πρέβεζας και Άρτας, τη «σύζυγο δημοσιογράφου που τον λιβανίζει εδώ και 4 χρόνια».

Ο ΣΥΡΙΖΑ τονίζει πως μόνο με μια παραίτηση «το μόνο που προσπαθεί είναι να ρίξει στάχτη στα μάτια όσων τον πίστεψαν για τη δήθεν αξιοκρατία και να τους αποπροσανατολίσει από το πλιάτσικο που έχει ξεκινήσει σε βάρος της δημόσιας Υγείας και των φορολογουμένων» συμπληρώνοντας ακόμα για τους 111 πως «το μόνο κοινό που έχουν εκτός από την κομματική ταυτότητα της ΝΔ, είναι πως είναι παντελώς άσχετοι με το χώρο της Υγείας».

Νέα Δημοκρατία: Δεν μπορεί να κουνάει το δάχτυλο ο ΣΥΡΙΖΑ

Ότι η κυβέρνηση δεν έχει κανένα πρόβλημα να διορθώσει «περιπτώσεις αστοχιών» αναφέρει η Νέα Δημοκρατία, απαντώντας στην ανακοίνωση του ΣΥΡΙΖΑ και με αφορμή την παραίτηση του 80χρονου διοικητή του νοσοκομείου Καρδίτσας.

«Ο ΣΥΡΙΖΑ που διόρισε ως διοικητές νοσοκομείων ανθρώπους με τέσσερα (4) πλαστά πτυχία, όπως στο Κρατικό Νίκαιας και ιδιοκτήτες βουλκανιζατέρ δίχως κανένα πτυχίο, όπως στο Νοσοκομείο Σαντορίνης και διέλυσε τη Δημόσια Υγεία δεν μπορεί να κουνάει το δάκτυλο στην κυβέρνηση», τονίζει η ΝΔ σχετικά με τις διοικήσεις των νοσοκομείων.

«Οι Έλληνες δεν έχουν μνήμη χρυσόψαρου και μπορούν να κρίνουν πώς στελεχώνει το κράτος η ΝΔ και τι έκανε ο ΣΥΡΙΖΑ. Οι διοικητές που διορίστηκαν στα νοσοκομεία θα υπογράψουν συμβόλαια με ρήτρα αποδοτικότητας με ποιοτικούς και ποσοτικούς στόχους. Θα αξιολογούνται για το έργο τους κάθε 3 μήνες και από αυτό και μόνο θα κρίνονται. Όποιος κρίνεται ανεπαρκής θα απολύεται και μάλιστα δίχως καμία απολύτως αποζημίωση», συνεχίζει η Πειραιώς και σημειώνει: «Περιπτώσεις αστοχιών η δική μας κυβέρνηση δεν έχει κανένα πρόβλημα να διορθώσει όπως έκανε σήμερα. Η κατάσταση στα δημόσια νοσοκομεία θα αλλάξει. Οι αλλαγές που ξεκίνησαν από το Υπουργείο Υγείας θα προχωρήσουν και οι πολίτες βλέπουν ήδη την διαφορά».

